Það er tvíhöfði á boðstólum í Krikanum næstkomandi sunnudag , er lið FH og HK leiða saman hesta sína í tvígang . Bæði okkar lið ættu að koma á fínni siglingu inn í sína leiki . Strákarnir okkar gerðu frábæra hluti í vikunni er þeir lögðu gott lið ÍR að velli með miklum yfirburðum , og að sama skapi hafa stelpurnar okkar unnið fimm leiki í röð – nú síðast stórsigur gegn Fjölni um síðustu helgi . Í fyrri leik sunnudagsins , sem hefst kl. 17 , etja strákarnir okkar kappi við karlalið HK í Olísdeildinni . Freysi verður í eldlínunni , að venju / Mynd : Jói Long Nýliðar HK í Olísdeild karla hafa átt erfitt uppdráttar í byrjun leiktíðar . Kópavogsbúar , sem enduðu í 6. sæti Grill 66 deildarinnar á síðustu leiktíð , eiga enn eftir að sækja sitt fyrsta stig nú þegar 7 umferðir hafa verið leiknar . Yfirleitt hafa þeir þó ,, verið með “ í þeim leikjum , sem þeir hafa leikið . Að síðasta leik undanskildum , þar sem 11 marka tap gegn Fram varð raunin , hafa ekki verið nein burst í boði . Eins og oft er með nýliða , þá vantar stundum upp á herslumuninn . Það sem skilur á milli þess , að ná að standa í liðum og leggja þau að velli . HK-ingar styrktu sig töluvert fyrir tímabilið , enda e.t.v. ekki vanþörf á . Bilið á milli Olísdeildar og Grill 66 deildar er mikið , og ég tala nú ekki um þegar þú endar um miðja deild í þeirri síðri . Það var sterkt hjá HK-ingum að sækja Davíð Svansson í markið , og mynda hann og Stefán Huldar Stefánsson gott og reynslumikið teymi á milli stanganna . Ásmundur Atlason og Pétur Árni Hauksson eru góðir handboltamenn og hafa báðir reynst hin fínasta styrking , og þá er Þorgeir Bjarki Davíðsson flottur hornamaður sem hefur sannað sig í deildinni á undanförnum árum . Þrátt fyrir allar styrkingar er Blær Hinriksson , hinn uppaldni unglingalandsliðsmaður HK-inga , óumdeildur lykilmaður liðsins . Um gríðarmikið efni er að ræða , sem sýndi flotta leiki í fyrstu sex leikjum tímabilsins . Var hann atkvæðamestur HK-inga í þeim , með 28 mörk . Það er því skarð fyrir skildi , að hann skuli vanta fram að jólum hið minnsta , en hann varð fyrir vondum meiðslum á dögunum . 7 töp í fyrstu 7 leikjunum . Það má jafnvel segja , að HK-ingar hafi ekki átt 7 dagana sæla . En það er ekki í boði , að mæta til leiks með hangandi hendi . HK-ingar koma í Krikann og hafa nákvæmlega engu að tapa . Það gerir þá stórhættulega , og við verðum að mæta jafn vel til leiks hér og gegn ÍR á miðvikudag . Verði strákarnir á sama tempói og í fyrri hálfleik í Austurberginu , þá hef ég engar áhyggjur af þeim . Hvílík veisluframmistaða . Þetta byrjaði allt í vörninni , þar sem gott lið ÍR var látið hafa fyrir öllu sem það gerði . Það hjálpaði Phil Döhler í markinu að detta í gang , sem og hann gerði svo um munaði ( og hreinlega lokaði rammanum á köflum ) . Í sókninni keyrðu strákarnir grimmt á Breiðhyltinga , sem réðu engan veginn við þá kraftmiklu flóðbylgju . Öruggur fimm marka sigur staðreynd , sem hefði hæglega geta orðið stærri , enda leiddu FH-ingar með 11 mörkum í hálfleik . Yfirburðirnir voru algjörir . Hvaða lið ræður við okkur , þegar spilamennskan er svona ? Í seinni leik sunnudagsins , sem hefst kl. 19:30 , mæta stelpurnar okkar liði HK U í Grill 66 deild kvenna . Britney átti frábæra innkomu gegn Fjölni / Mynd : Brynja T. Í fyrstu 6 umferðum Grill 66 deildarinnar hefur HK U sótt 2 sigra , en tapað 4 leikjum . Eru þær því í 6 - 8. sæti um þessar mundir , jafnar Fjölni og Stjörnunni U að stigum . Sigrana sóttu HK-ingar í fyrstu tveimur umferðunum gegn tveimur neðstu liðum deildarinnar , Fylki og Víkingi . Næstu fjórir leikir þar á eftir hafa tapast misilla – fóru þær t.d. illa út úr heimaleik gegn ÍBV U ( 13 marka tap ) á meðan Selfyssingar máttu hafa öllu meira fyrir hlutunum ( 3 marka tap ) . Þá var leikur liðsins gegn Fjölni afar jafn . Greinarhöfundur viðurkennir að hafa séð lítið ( nánar tiltekið ekkert ) af liði HK U á þessu tímabili , en sé tölfræðin skoðuð virkar einn leikmaður afgerandi . Það er hin efnilega Sara Katrín Gunnarsdóttir ( f. 2002 ) , en hún hefur skorað 37 mörk í fyrstu 6 leikjum liðsins . Þá hefur Ingibjörg Gróa Gunnarsdóttir spilað vel í þeim leikjum sem hún hefur átt með HK U til þessa , tveimur talsins , en samanlagt hefur hún átt 12 mörk í þeim leikjum . Hvort hún tekur þátt í leik sunnudagsins verður að koma í ljós , en hún spilar nú þegar rullu í liði HK í Olísdeildinni . Líkt og áður hefur komið fram koma stelpurnar inn í þennan leik á miklu skriði . 5 leikir hafa unnist í röð , og hefur spilamennskan öll verið á uppleið . Síðasti leikur , gegn Fjölni , var e.t.v. sá besti . Varnarleikur og markvarsla voru í toppmálum , og þá fóru stelpurnar að finna lausnir á góðri vörn Fjölnis þegar leið á leikinn . Sérlega gleðilegt var , að sjá Emblu Jónsdóttur snúa aftur á völlinn síðastliðinn laugardag . Leikstjórnandinn knái hefur verið fjarverandi það sem af er tímabili vegna hnémeiðsla , en er hún nú öll að koma til og náði að spila hluta úr leiknum með fínum árangri . Gaman verður að sjá hana koma inn í meiri mæli á næstu vikum . Og talandi um næstu vikur – spili stelpurnar áfram eins og þær gerðu síðastliðinn laugardag , þá getur sigurhrinan vel orðið enn lengri en hún er nú þegar . Eitt á við um báða þá leiki , sem fram fara á sunnudag : FH ætti að fara með sigur af hólmi . En þú vinnur ekki leiki fyrirfram . Strákarnir voru tæpir , þegar Fjölnismenn mættu í heimsókn á dögunum . Þá voru nýliðarnir nálægt því að ná einhverju úr leiknum , og leiddu raunar lungann af honum . Stelpurnar máttu sætta sig við óvænt , en afar sannfærandi , tap gegn U-liði HK í fyrstu umferð í fyrra . Við þurfum öll að vera á tánum . Ávallt . Mætum öll í Krikann á sunnudag og styðjum okkar flotta fólk til sigurs í sínum verkefnum .